Üks kena näide erinevate ajusüsteemide ajastuse funktsionaalsuse kohta tuleb tähelepanu-uuringutest. On teada, et otsmikusagar on üks nendest keskustest, mis kontrollib, millistele ruumipiirkondadele või objektidele tähelepanu juhitakse. Hiljuti näidati, et visuaalse tähelepanu korral koordineerivad otsmikusagara keskused visuaalse korteksi aktiivsust just läbi omavahelise sünkroonsuse - esiteks tekitatakse sünkroonsuse abil funktsionaalne seos otsmikusagara ja visuaalse korteksi vastavate piirkondade vahel; teiseks sünkroniseerib otsmikusagar visuaalse korteksi neuronid, võimaldades neil paremini vastu võtta vastavat sisendiformatsiooni; kolmandaks võimaldab piirkondade vaheline sünkronisatsioon töödeldud informatsiooni visuaalsest piirkonnast otsmikusagarasse edastada. (seda tööd kirjeldasime pikemalt siin -  http://teadvus.wordpress.com/2009/05/30/tahelepanu-neuronaalsed-mehhanismid/).